Søndag træder ny parkeringsregel i kraft

De fleste af os ved, at det er ulovligt at parkere helt eller delvist på et fortov. Men fra i morgen, søndag den 1. maj, er det også ulovligt at parkere helt eller delvist på den såkaldte skillerabat, fortæller FDM. Det vil fremover udløse en afgift på 510 kroner – med mindre andet er angivet på stedet.

En skillerabat er det område, der adskiller eksempelvis en vejbane og en cykelsti eller et fortov. Den kan eksempelvis fremstå som enten en optegnet streg eller som et beplantet område.

Reglen gælder dog kun indenfor begrænserne. Uden for byskiltet må man fortsat gerne parkere delvist i rabatten – igen med mindre andet er angivet.

Vejens anatomi.

Er din bil brudt ned eller havareret, bliver den efter 18 timer betragtet som parkeret og skal herefter leve op til de gældende parkeringsregler, skriver FDM.

– Som altid er den sikreste løsning at holde i vejbanens kant, men man skal naturligvis stadig være opmærksom på ting som skilte og vejkryds, så man er sikker på at overholde alle de andre regler om standsning og parkering, der eventuelt måtte gælde, fortæller Dennis Lange, chefkonsulent i FDM.

Søndag træder ny parkeringsregel i kraft